
Értelmes párbeszéd Teológia és természettudomány dialógusa a teremtéstörténetben

Történelmünk során folyamatosan születtek művek, melyek megkísérelték a teológiát (vallást) és a tudományt kibékíteni egymással. E kezdeményezés mégis ma, a XXI. században éli reneszánszát. Pályamunkámban az első és második teremtéstörténetet követem végig, és vetem össze a tudományos elméletekkel. A természettudomány már régóta keresi a választ a kozmosz, az élet és az ember létének kérdéseire, de egy ponton mindig falakba ütközik. Azt állítja, véletlenül történt. Ám túl sok a véletlen ahhoz, hogy a mindenség ennyire tökéletes legyen! Itt lép be tehát a teológia, hogy, szélesítve a természettudomány látóterét, válaszokat adjon.
Az univerzum keletkezését lineárisan vizsgálom, összehasonlítva a természettudományos elméleteket a teológiai formákkal, s ezáltal egymás mellé állítom e két tudományt is. A lineáris vizsgálat egyes elemei a következők: az ősrobbanás elmélet, Földünk a komfortzónában, élővilág – a természetben uralkodó tökéletesség, az élet kialakulása, evolúció, az ember és a benne lakó lélek létrejötte.
Célom, hogy e két tudomány ne kirekessze egymást, hanem kézen fogva vezessék az emberiséget a világ megértése felé. Ennek eléréséhez megismertetem a metarealizmus formáit, és levezetem belőle az értelmes tervezés tanát, mely ma még gyermekcipőben jár, ezért le kell róla porolni az áltudományos elgondolásokat.
Ezekkel az elfogadható megoldásokkal kínálok megoldó kulcsot azok számára, akik nyitottak arra, hogy a természet törvényeit egyszerre két szemszögből lássák, mely a természettudomány és a teológia párbeszédéből jön létre, és válik egységessé.



